DLHÁ NAD ORAVOU. Okrúhle 60. narodeniny futbalového klubu si v Dlhej spríjemnili futbalovým turnajom o Pohár starostu obce. Bol to už 12. ročník.Súvisiaci článokČítajte
Úvodný zápas obstarali domáci futbalisti proti Podbielu. Nováčik piatej ligy nedal súperovi po výsledku 6:0 žiadnu šancu a postúpil do finále. V druhom stretnutí na seba narazili Nižná so Zubercom. Lepší vstup mali hráči spod Roháčov. Vyhrávali 2:0, ale súper sa nevzdal. Dokázal vyrovnať a doviesť zápas do penaltového rozstrelu. Nižná obrat dokonala a zahrala si o víťazný pohár.
Medzi ďalšími zápasmi mohli diváci vidieť aj exhibíciu v podaní odchovancov. "Chceli sme si takto uctiť našich športovcov," povedal Róbert Jendrišek. "V družstvách nastúpili hráči vo veku od 17 do 70 rokov. A to bola hlavná myšlienka turnaja."
Duel o 3. miesto mal jednoznačný priebeh. Zuberec zvládol úlohu favorita a po výsledku 4:0 obsadil bronzový stupienok. Finále sa hralo vo vyrovnanejšom duchu. Do vedenia išla Dlhá nad Oravou, ale Nižná do prestávky odpovedala. Po obrátke dokonala aj druhý obrat. Strelila víťazný gól a už potom neinkasovala. "V dru-hom polčase sme nepremenili množstvo šancí," hovorí domáci kapitán Róbert Jendrišek. "Mali sme hru vo svojich rukách, no udrelo na opačnej strane."
Víťazstvo prekvapilo aj hráčov Nižnej. "Neverili sme, že môžeme turnaj vyhrať," hovorí Jaroslav Daňa z víťazného družstva. "Prišli sme v slabej zostave."